เงินบาทเช้านี้แข็งค่า 30.09/11 บาท
ธนาคารซีไอเอ็มบีไทย รายงาน เงินบาทเช้านี้แข็งค่า 30.09/11 ปรับตามยูโร-รับผล กนง.ขึ้นดอกเบี้ย
14 ก.ค. 2554

ธนาคารซีไอเอ็มบีไทย รายงาน เงินบาทเช้านี้แข็งค่า 30.09/11 ปรับตามยูโร-รับผล กนง.ขึ้นดอกเบี้ย
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิตดลาดเช้านี้อยู่ที่ระดับ 30.09/11 บาท/ดอลลาร์ ปรับตัวแข็งค่าจากเย็นวานนี้ที่ระดับ 30.25/27 บาท/ดอลลาร์ โดยเคลื่อนไหวในทิศทางเดียวกันกับค่าเงินภูมิภาค และผลพวงจากที่ กนง.ประกาศปรับขึ้นอัตราดอกเบี้ยนโยบายอีก 0.25% ต่อปี
"(เงินบาท)ปรับตัวลงมาเยอะ แข็งค่าตามภูมิภาคและแบงก์ชาติขึ้นอัตราดอกเบี้ย" นักบริหารเงิน กล่าว
ตัวเลขเศรษฐกิจที่สำคัญของสหรัฐที่ประกาศออกมาเมื่อคืนนี้ ได้แก่ กระทรวงการคลังเปิดเผยงบประมาณของรัฐบาลกลางเดือน มิ.ย., กระทรวงแรงงานสหรัฐเปิดเผยราคานำเข้าและส่งออกเดือน มิ.ย.และสำนักงานสารสนเทศด้านการพลังงานของสหรัฐ(EIA)เปิดเผยตัวเลขสต็อกน้ำมันรายสัปดาห์ ไม่ค่อยดีนักจึงเป็นปัจจัยหนุนให้เงินยูโรกลับมาแข็งค่า
สำหรับความเคลื่อนไหวของค่าเงินสกุลหลักต่างประเทศช่วงเช้านี้ เงินเยนอยู่ที่ระดับ 78.52/55 เยน/ดอลลาร์ ปรับตัวแข็งค่าจากระดับ 79.25/30 เยน/ดอลลาร์ ส่วนเงินยูโรอยู่ที่ระดับ 1.4243/4248 ดอลลาร์/ยูโร ปรับตัวแข็งค่าจากระดับ 1.4093/4096 ดอลลาร์/ยูโร
นักบริหารเงิน มองกรอบการเคลื่อนไหวของเงินบาทไว้ระหว่าง 29.90-30.30 บาท/ดอลลาร์